**Susanna «Susie» Williamson Stageberg** (1877–1961) var en norsk-amerikansk politisk aktivist, journalist og lærerinne fra Red Wing i Minnesota. Hun har blitt kalt «mor» til Minnesotas bonde- og arbeiderparti.

Liv og virke
------------

Hun vokste opp på en gård i Webster County i Iowa. Foreldrene var Kristine Pedersdotter og Ola Villumson. De kom fra husmannsplasser under Vaula og Meland i Strand og Hjelmeland i Ryfylke. Hun besøkte også Norge.

Hun gikk professor Thomas Tobins college i Fort Dodge og arbeidet deretter som lærerinne og journalist.

Hun giftet seg i 1898 med Olaf O. Stageberg (1868–1946), som også var andregenerasjons norsk-amerikaner og haugianer. Slektsnavnet kommer fra gården Ståggåberget i Hegra i Nord-Trøndelag. Han hadde også en morbror, Nils Stageberg, som var bonde og medlem av Minnesotas delstatsforsamling.

Olaf Stageberg ble professor i matematikk og språk ved Haugesynodens seminar i Red Wing i 1908. Det var mye til Susie Stagebergs fortjeneste at seminaret ble åpnet for kvinnelige elever i 1914. Hun engasjerte seg også sterkt i kristelig foreningsarbeid og i avholdssaken, blant annet som leder for WCTU, «Det hvite bånd», i Red Wing.

### Politisk arbeid

Susie Stageberg ble blant de norskættede haugianerne i Minnesota på 1900-tallet som gikk lengst i å omsette sitt kristne moralsyn til politisk aktivisme. Historikeren Millard L. Gieske har beskrevet henne som «selve personifiseringen av den religiøse disippelen i politikken».

Hun var først med i Forbudspartiet, og hun tilhørte de avholdsfolkene som etter den første verdenskrig sluttet seg til Nonpartisan League (NPL). Det var en venstrepopulistisk protestbevegelse med stor gjennomslagskraft blant bøndene i Minnesota og Nord-Dakota. Stageberg bidrog til en hittil uvant politisk mobilisering av bondekvinnene. Fra 1922 til 1925 var hun sekretær for NPLs kvinneorganisasjon i Minnesota. Hun ble også redaktør i bevegelsens ukeavis *The Organized Farmer* i Red Wing og spaltist i *Minnesota Leader* i Minneapolis.

De populistiske strømningene i Minnesota hadde for det meste virket innenfor republikanernes og demokratenes nominasjoner. I 1922 bidrog hun til at disse kreftene ble samlet i et fast organisert tredjeparti, Minnesotas bonde- og arbeiderparti. Hun var bonde- og arbeiderpartiets kandidat til administrasjonsminister i Minnesota i 1922, 1924 og 1928, men tapte for den sittende republikaneren Mike Holm. Hun stilte også til Representantenes hus og Minnesotas delstatsforsamling, uten å bli valgt. Først under den store depresjonen klarte bonde- og arbeiderpartiet å bli større enn republikanerne.

Et svekket bonde- og arbeiderparti slo seg sammen med demokratene i 1944 og ble Minnesotas demokratiske bonde- og arbeiderparti (DFL). Stageberg motarbeidet sammenslåingen, og hun kom på kant med de mer moderate lederne i DFL. Hun sluttet seg til Det progressive parti i 1950.

Arkivmateriale etter Susie Stageberg oppbevares hos Minnesota Historical Society i Saint Paul og Goodhue County Historical Society i Red Wing.

Referanser
----------

1. 1 2 3 4 5   www.mnopedia.org[Hentet fra Wikidata]
2. 1 2 3 4 5 6 7 8 9 10 11 12  Johnson, Frederick L. (17. november 2017). «Stageberg, Susie Williamson (1877–1961)». *MNopedia* **(engelsk)**. Minnesota Historical Society. Besøkt 18. desember 2021.
3. ↑  Alsvik, Jan (1995). *Folk i Strand: ei gards- og ættesoge*. 2. Hafrsfjord forlag. s. 533. ISBN 8275900182.
4. ↑  Brandal, Trygve (1990). *Hjelmeland: gardar og folk*. 2. Hjelmeland kommune. s. 97. ISBN 82-7096-236-8.
5. ↑  «Oslofjord». *Rogalands Avis*: 5. 11. juni 1958.
6. 1 2  Youngdahl, James Martin (1975). *Populism: A Psychohistorical Perspective* **(engelsk)**. Port Washington: Kennikat Press. s. 98. ISBN 978-0-8046-9102-4.
7. 1 2  Flere forfattere (1954). *Stjørdalsboka. Gards- og slektshistorie. Band V, del II: Hegra herad*. Stjørdal. s. 552–554.
8. ↑  «Stageberg, Nels A. "N.A."» **(engelsk)**. Minnesota Legislative Reference Library. Besøkt 19. desember 2021.
9. ↑  Sitert i: O'Connell, Tom og Kucera, Barbara (2015). «Farmer-Labor Party». I Ness, Immanuel. *Encyclopedia of American Social Movements* **(engelsk)**. New York og London: Routledge. s. 818–819. ISBN 978-1-317-47189-9. CS1-vedlikehold: Flere navn: forfatterliste (link)
10. 1 2  Benson, Elmer (1980). «Politics in My Lifetime» (PDF). *Minnesota History* **(engelsk)**. Minnesota Historical Society Press. 47: 157. ISSN 0026-5497. Arkivert fra originalen (PDF) 4. mars 2016. Besøkt 19. desember 2021.
11. ↑  Starr, Karen (1983). «Fighting for a future: farm women of the Nonpartisan League» (PDF). *Minnesota History* **(engelsk)**. Minnesota Historical Society. 48 (6): 258–259. ISSN 0026-5497. Arkivert fra originalen (PDF) 19. desember 2021. Besøkt 19. desember 2021.
12. 1 2  Riley, Glenda (1990). «In or Out of the Historical Kitchen? Interpretations of Minnesota Rural Women» (PDF). *Minnesota History* **(engelsk)**. Minnesota Historical Society. 52 (2): 70. ISSN 0026-5497. Arkivert fra originalen (PDF) 20. september 2021. Besøkt 19. desember 2021.
13. 1 2 3  «Susie Stageberg, Valiant Liberal Leader, Dies at 84». *Minnesotaposten* **(engelsk)**: 1. 23. mars 1961.
14. ↑  «Stageberg, Susie W.» **(engelsk)**. ourcampaigns.com. Besøkt 19. desember 2021.
15. ↑  «Susie Stageberg papers, 1881–1961» **(engelsk)**. WorldCat. OCLC 122568496. Besøkt 19. desember 2021.

|  |  |
| --- | --- |
| Oppslagsverk/autoritetsdata | Geni
 |